CELEX: 52021DP0030
Language: bg
Date: 2021-02-09 00:00:00
Title: Решение на Европейския парламент от 9 февруари 2021 г. относно искането за снемане на имунитета на Алвару Амару (2019/2150(IMM))

17.11.2021   
            
            
               BG
            
            
               Официален вестник на Европейския съюз
            
            
               C 465/170
            
         
      P9_TA(2021)0030
      Искане за снемане на имунитета на Алвару Амару
      Решение на Европейския парламент от 9 февруари 2021 г. относно искането за снемане на имунитета на Алвару Амару (2019/2150(IMM))
      (2021/C 465/18)
      
         Европейският парламент,
      
                  —
               
               
                  като взе предвид искането за снемане на имунитета на Алвару Амару, предадено от Районния съд на Гуарда, второ наказателно отделение, от 17 октомври 2019 г. и обявено в пленарно заседание на 13 ноември 2019 г.,
               
            
                  —
               
               
                  след като изслуша Алвару Амару, в съответствие с член 9, параграф 6 от своя Правилник за дейността,
               
            
                  —
               
               
                  като взе предвид членове 8 и 9 от Протокол № 7 за привилегиите и имунитетите на Европейския съюз и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г. (1),
               
            
                  —
               
               
                  като взе предвид член 157, параграф 2 и 3 от Конституцията на Португалската република и член 11 от Закон 7/93 от 1 март 1993 г., уреждащ Устава на членовете на Събранието на Португалската република,
               
            
                  —
               
               
                  като взе предвид член 5, параграф 2, член 6, параграф 1 и член 9 от своя Правилник за дейността,
               
            
                  —
               
               
                  като взе предвид доклада на комисията по правни въпроси (A9-0009/2021),
               
            
                  A.
               
               
                  като има предвид, че съдията от Районния съд на Гуарда, разглеждащ делото по същество, представи искане за снемане на парламентарния имунитет на Алвару Амару, във връзка с обвинение в злоупотреба — нарушение, предвидено и наказуемо по член 11 от Закон 34/87 от 16 юли 1987 г., изменен с португалския закон 41/2010 от 3 септември 2010 (извършено в условията на идеална съвкупност с нарушението неправомерно облагодетелстване, предвидено и наказуемо по член 23, параграф 1 и нарушението отклонение на средства, предвидено и наказуемо по член 23, параграф 1 от същия закон), и в условията на реална съвкупност с престъплението измама при получаване на субсидии или помощи, предвидено и наказуемо по член 36, параграф 1, букви а) и в), член 36, параграф 2, член 36, параграф 5, букви а) и б), и член 36, параграф 8, буква б) на декрет-закон 28/84 от 20 януари 1984 г.;
               
            
                  Б.
               
               
                  като има предвид, че Алвару Амару е изпълнявал функциите на кмет на Гуарда от 2013 г. — длъжност, на която е преизбран през 2017 г. и на която остава до 11 април 2019 г.; като има предвид, че при изпълнението на тези задължения той е отговарял за политическото и административното управление на община Гуарда; като има предвид, че предмет на разследването е благоприятното третиране чрез процедура за възлагане, която община Гуарда се предполага, че е проявила към кооперативна и театрална група в началото на 2014 г. в рамките на организацията на карнавалните празници през въпросната година;
               
            
                  В.
               
               
                  като има предвид, че Алвару Амару е бил избран за член на Европейския парламент през май 2019 г.;
               
            
                  Г.
               
               
                  като има предвид, че предполагаемото престъпление не се отнася до мненията или гласовете, изразени или подадени от Алвару Амару при изпълнението на неговите задължения, в съответствие с член 8 от Протокол № 7 за привилегиите и имунитетите на Европейския съюз;
               
            
                  Д.
               
               
                  като има предвид, че член 9 от Протокол № 7 за привилегиите и имунитетите на Европейския съюз гласи, че членове на Европейския парламент на територията на тяхната собствена държава, се ползват от имунитетите, предоставяни на членовете на националните парламенти;
               
            
                  Е.
               
               
                  като има предвид, че единствено Парламентът решава дали да снеме имунитета в даден случай; че Парламентът може по усмотрение да вземе предвид позицията на члена на ЕП, когато решава дали да снеме имунитета му (2); като има предвид, че по време на изслушването си Алвару Амару заяви, че е съгласен парламентарният му имунитет да бъде снет;
               
            
                  Ж.
               
               
                  като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните задължения и които са неделими от тези задължения;
               
            
                  З.
               
               
                  като има предвид, че престъпленията, за които е обвинен Алвару Амару, са извършени преди избирането му за член на Европейския парламент;
               
            
                  И.
               
               
                  като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на члена на ЕП, а оттам — и на Европейския парламент;
               
            
                  Й.
               
               
                  като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“ (3);
               
            
               
                  1.
               
               
                  решава да снеме имунитета на Алвару Амару;
               
            
               
                  2.
               
               
                  възлага на своя председател незабавно да предаде настоящото решение и доклада на своята компетентна комисия на португалските органи и на Алвару Амару.
               
            
         (1)  Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
      
         (2)  Решение на Общия съд от 15 октомври 2008 г., Mote/Парламент, T-345/05, ECLI:EU:T:2008:440, т. 28.
      
         (3)  Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.